
A Szolnoki Homokkő Formáció mint potenciális szén-dioxid rezervoár - petrográfiai vizsgálatok és geokémiai modellszámítások

Napjaink egyik kiterjedt problémaköre a globális klímaváltozás, amelyben jelentős szerepet játszik az üvegházgázként is ismert CO2 részarányának folyamatos növekedése a földi légkörben. A problémára hosszú távú megoldást jelenthet a megújuló energiaforrások részarányának növelése és az energiaszektor átalakítása. Átmeneti megoldásként a CO2 emisszió csökkentésére egyre elfogadottabb módszer az ipari folyamat során keletkezett szén-dioxid füstgázból való leválasztása, majd felszín alatti geológiai tárolókba való elhelyezése és megkötése (Carbon Capture and Storage - CCS).
A szén-dioxid geológiai tárolásának egyik fő kérdésköre a rendszer biztonságossága, amelynek része a CO2 hatására a tároló kőzetben bekövetkező geokémiai és kőzetfizikai változások megbecslése. Ehhez elengedhetetlen, hogy pontosan ismerjük a potenciális szén-dioxid tároló kőzet ásványos összetételét, kőzetfizikai sajátosságait, a benne található pórusfluidum kémiai tulajdonságait, valamint a nyomás-hőmérséklet viszonyokat. A kérdéskör megválaszolására három fő módszer áll rendelkezésünkre: 1) laboratóriumi kísérletek, 2) természetes CO2 előfordulások tanulmányozása, 3) geokémiai modellek készítése. TDK munkám során petrográfiai ismeretek, valamint a rendelkezésemre álló vízadatok segítségével kidolgoztam egy olyan geokémiai modellt, amely képet adhat egy esetleges jövőbeni CO2-tárolási projekt során a tárolóban lejátszódó geokémiai folyamatokról. A szakirodalom illetve a geokémiai modelleredmények alapján a kőzetösszetétel jelentősen befolyásolhatja a CO2 hatására lejátszódó reakciókat, így dolgozatomban különös hangsúlyt fektettem a potenciális rezervoár kőzet (Szolnoki Formáció) megismerésére. Az általam készített geokémiai modellek kimutatták, hogy a besajtollt CO2 hatására egy új ásványfázis, a dawsonit (NaAlCO3(OH)2) jelenik meg, amely kapcsolatban van az albit (NaAlSi3O8) oldódásával. A modellezés eredményeinek segítségével bebizonyítható, hogy a dawsonit jelentős mennyiségű CO2-t köt meg szilárd formában, így elősegíti a CO2 biztonságos tárolását.
 



